انتخابی نشان
نبشتہ کار: حاصل نور دشتی
مُشرفءِبلدیاتی گچین کاریانی وہدءَ من ہردیں بیمّ پورہ کراچیءِ دمکءَ وتی مدامی راہءَ گوستگءُ وانگجاہءَ شُتگاں گڑا یک مزنیں اکسے ءَ منی چمّ ہروہد کپتگ اَنت۔
مجیدکھتری۔۔۔۔۔انتخابی نشان چھتری
داں مزنیں وہدے ہمے اکس جنوک اَت، رندا ہورءُ گواتاں لُڑینتءُ دوردات۔
ہمے وہداں منا ھالءَ گپت کہ مئے میتگءِ کماشءُ مئے سیاد جمادار شاہی اوٹءَ اوشتاتگءُ سوبین بوتگ۔ یک روچے جمادار مئے لوگءَ اتکگ اَت، من جست کت ترا گچینکاریءَ کجام نشان دئیگ بوتگ۔درّائینت ئے، من بازیں نشانے چارات منا دوست نہ بُوت، لہتیں پیلّءُ شادوانی اکس اتنتءُ لہتیان کَرہءُ بالٹیانی اکس اتنت۔
آئیءَ وتی کیسگءَ چہ بٹواکش اتءُ کسانکیں اسٹیکرے درکتءُاسٹیکرءِ تہءِ اکسے منا پیش داشتءُ گشت ئے؛ 
اے تھت منا دوست بوتگ کہ گرماگی شپاں کوش کشّیت مردم وشّیں وابے جنت۔
اسٹیکرءِتہتءِ اکسءِ سرا نبشتہ اَت:
جمادار شاہی۔۔۔انتخابی نشان چارپاہی
کسانیءَ ما ہمک دیوالانی سرا “ہرّات”ءُ “تپر”ءِ اکس دیستگ اَنت۔باز جاہاں مزن مزنیں ہرّاتءُ تپردارءِ سرا شرّکتگءُ بانانی پُشتءَ گوں میہاں جتگءُ لچّینتگ اَنت۔ءُ لہتیں مردماں ہرّاتءُ تپرءَ را سادگُٹّءَ داتگءُ وتی لوگانی پُشتءَ درتکگ انت۔ داں واجہانی چمّ بہ کپ اَنتءُ وتی دوزواہاں گیشتر بہ ساڑاانتءُ واجہءِ دل ہم وش بہ بیت۔
بازیں دیوالانی سرا پینٹراں ہم تپرءُ ہرّاتءِ وڑ وڑیِں پینٹنگز جوڑکتگ اَنت۔ہمے زمانگءَ پینٹرانی دکان سکّ بازبوتگ اَنت۔پرچاکہ اے کارءِ تہءَ پائدگ بازات۔
اگاں کسے اکس شرّ کنگءَ زبربوتگ گڑا آئیءَ ہم وتا پَش نہ گپتگ۔گیشتری اکس سہرءُ سیاہیں سیاہیءِ گوما اڈکنگ بوتگ انتءُ ہمے اکسانی جہلءَ وڑوڑیں نعرہ نبشتہ کنگ بوتگ۔چوکہ
“لوگ لوگءَ ھبرانت
مئے نشانی تپراِنت”
یا
“مئے نشانی ہرّات اِنت
ڈاکٹرحئی مئے برات انت”
تپرمیرغوث بخش بزنجوءِ نشان بوتگ۔اول سرا ANPعوامی نیشنل پارٹی ۔نیپ،پداPNPپاکستان نیشنل پارٹیءُ گُڈسرا ہمے نشان واجہ اخترمینگلءِ BNPبلوچستان نیشنل پارٹی ءَ دزگپتگ۔
ھمے ھسابءَ ہرّات حئیءُ مالک گروپءَ چہ بنداتءَ گون اِنت۔اول سرا BNYMبزاں بلوچ نیشنل یوتھ موومنٹ، پدا BNMبلوچستان نیشنل موومنٹءُ نوں اتکگ NPنیشنل پارٹیءَ سرانت۔
گشنت میرغوث بخش بزنجو ہرہندءُ ددمگءَکہ شُتگ آئیءَ تپرے کوپگءَ بوتگ تاکہ مردم بزان اَنت تپرواجہءِ نشانی اِنت۔ہرّاتیاں وتی گاڑیءُ موٹرسائیکلانی پُشتءَ ہرّات دْرتکگ اَنت-
پداوہدے جلسہءُ جلوس یاکہ میتگانی تہءَ اوٹانی ھاترا واجہانی نندءُ نیادبوتگ انت۔گڑاہمیشانی لوٹوکانی یک دگرےءِ گوما گیشتریں گپّءُ باوست ہرّاتءُ تپرءِ شرّیانی بیان کنگءِ سرا بوتگ اَنت۔
کسےءَ گشتگ، تپرترا ہرجاہ کاردنت، دانکہ تپرمہ بیت تو دار گُڈاِت نہ کنئے۔
دیمءِ مردم کہ تپریانی گپّاں بیوارکتگ اَنت گڑاجزباتی بوتگءُ گشتگ ئے ؛
مئے نشانی ہرّگ اِنت واجہءِ پادانی بُرّگ اِنت۔
وہدے غوث بخش بزنجو گچین کاریءَ کپت۔یک مزنیں اکسے دیوالےءِ سرا جتگ اَت۔
واجہءِ کُرسیءِ دوپادگ ہرّاتءَ بُراتگ اتءُکرسی شکون دیم ات۔ءُ ہرّات یکےءَ دستءَ اَتءُ کشءَ اوشتاتگ اَت، بلے آئیءِ دیم سیاہی یےءَ اندیم ات۔
رُمبے مردم ہمے دیوالءِ کشءَ گوزگءَ اَت، 
یکّےءَٹہک داتءُ گُشت، ہرّاتءَ کنئے گوں۔
دگہ یکّےءَ نعرہ جتءُ گشت، 
مئے نشانی ہرّگ اِنت، واجہءِ پادانی بُرّگ اِنت